รัฐบาลไทย-ข่าวทำเนียบรัฐบาล-ผลประชุมคณะกรรมการส่งเสริมการศึกษาเอกชน 3/2560
วันพฤหัสบดีที่ 7 กันยายน 2560
ผลประชุมคณะกรรมการส่งเสริมการศึกษาเอกชน 3/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการส่งเสริมการศึกษาเอกชน (กช.) ครั้งที่ 3/2560
ภายหลังการประชุม รมว.ศึกษาธิการ พร้อมด้วยนายพะโยม ชิณวงศ์ เลขาธิการคณะกรรมการส่งเสริมการศึกษาเอกชน ได้แถลงผลการประชุม โดยสรุปดังนี้
●รับทราบแนวทางการพัฒนาการศึกษาเอกชน "เชียงใหม่โมเดล"
ที่ประชุมได้รับทราบแนวทาง"การพัฒนาการศึกษาเอกชนของจังหวัดเชียงใหม่ (Chiangmai Private Education Model)"ซึ่งเป็นตัวอย่างที่ดีในการจัดการศึกษาเอกชนในแต่ละบริบทของแต่ละจังหวัด ที่สามารถให้หน่วยงานทางการศึกษาเอกชนและสํานักงานศึกษาธิการจังหวัดอื่น ๆ นําไปเป็นแนวทางพัฒนาได้
"เชียงใหม่โมเดล" ได้กําหนดวิสัยทัศน์ว่า "การศึกษาเอกชนเชียงใหม่มีคุณภาพมาตรฐานในระดับสากล" พร้อมกําหนดประเด็นยุทธศาสตร์ 3 ข้อ คือ
1) พัฒนาครูให้มีความเชี่ยวชาญในการจัดการเรียนการสอนที่ส่งเสริมผู้เรียนให้เกิดทักษะที่จําเป็นในศตวรรษที่ 21 และบูรณาการวัฒนธรรมล้านนา รวมทั้งสํานึกรับผิดชอบต่อสังคมและสิ่งแวดล้อมในกระบวนการจัดการเรียนรู้
2) พัฒนาผู้บริหารด้านภาวะผู้นําทางการศึกษาและการบริหารจัดการ ที่ส่งเสริมผู้เรียนให้เกิดทักษะและสมรรถนะที่จําเป็นในศตวรรษที่ 21
3) สร้างเครือข่ายความร่วมมือกับองค์กรภายนอก เพื่อส่งเสริมสนับสนุนครู ผู้บริหาร ให้จัดการศึกษาที่เอื้อต่อการพัฒนาทักษะและสมรรถนะของผู้เรียนในระดับสากล
โดยยุทธศาสตร์ดังกล่าวตอบโจทย์เป้าหมายที่จะเกิดกับผู้เรียน 7 ด้าน คือ
1) ทักษะด้านเทคโนโลยี
2) ทักษะชีวิตและทักษะอาชีพ
3) การสืบสานวัฒนธรรมและภูมิปัญญาท้องถิ่น ทักษะการเรียนรู้ข้ามวัฒนธรรม
4) ทักษะด้านนวัตกรรมและการผลิตชิ้นงาน
5) ทักษะด้านการเรียนรู้และการคิดชั้นสูง มีคะแนน O-NET และ PISA เพิ่มขึ้น
6) ทักษะสื่อสารภาษาต่างประเทศ ภาษาเพื่อนบ้าน
7) คุณลักษณะที่พึงประสงค์ มีคุณธรรมจริยธรรม และ Growth Mindset
ทั้งนี้ เชียงใหม่โมเดลได้กําหนดกลยุทธ์ใหม่ในปี 2560-2564 ว่า "Quality in Diversity" ที่จะดําเนินการภายใต้แนวคิด 4S คือ
Support(ส่งเสริมสนับสนุน) แผนนโยบายและจุดเน้นของหน่วยงานต้นสังกัด รวมทั้งการสร้างและพัฒนาเอกลักษณ์คุณภาพของแต่ละโรงเรียน
Strenghten(ทําให้เข้มแข็ง มีพลังมากขึ้น) โดยมีการสร้างจุดเด่น ความเชี่ยวชาญพิเศษ และลบจุดอ่อน หรือก้าวข้ามข้อจํากัด
Share(ช่วยเหลือ แบ่งปัน) ดูได้กําหนดให้มี Best Practice ตามศักยภาพของโรงเรียนเอกชนที่มีคุณภาพ
Sustain(รักษาไว้ ค้ําจุน ดํารงอยู่ต่อไป) ดูได้ดําเนินการจัดทําแผนติดตาม และการประเมินผลอย่างต่อเนื่อง สร้างระบบความเข้มแข็งของ IQA และการพัฒนาที่ยั่งยืน
●รับทราบผลการดําเนินงานส่งเสริมการศึกษานอกระบบ ของ สช.
ที่ประชุมได้รับทราบผลการดําเนินงานการส่งเสริมการศึกษานอกระบบ ของสํานักงานคณะกรรมการส่งเสริมการศึกษาเอกชน (สช.)ซึ่งเป็นแนวทางที่ต้องการให้โรงเรียนเอกชนนอกระบบมีส่วนสําคัญในการสร้างคน สร้างงาน สร้างอาชีพ รองรับประเทศไทย 4.0โดยได้กําหนดแนวทางการดําเนินงาน ดังนี้
ศึกษาแนวทางสนับสนุนค่าใช้จ่ายสําหรับผู้ด้อยโอกาสในการศึกษาวิชาชีพ
การเทียบโอนความรู้และการสะสมหน่วยกิตการศึกษานอกระบบกับการศึกษาในระบบเพื่อหาแนวทางและหลักเกณฑ์การเทียบโอนและการสะสมหน่วยกิตให้ชัดเจนและเป็นไปในทิศทางเดียวกัน
การพัฒนาการจัดกลุ่มการศึกษานอกระบบในรูปแบบคลัสเตอร์เพื่อยกระดับบทบาทและคุณภาพมาตรฐานการศึกษาของโรงเรียนเอกชนนอกระบบ และเพื่อส่งเสริมการพัฒนาระบบทรัพยากรการศึกษาร่วมกัน
การพัฒนาหลักสูตรต้นแบบ วิชาภาษาอังกฤษและภาษาจีนทั้งระดับพื้นฐาน ระดับต้น ระดับกลาง จนถึงระดับสูง
จัดทําและปรับปรุงระเบียบ ประกาศ ข้อบังคับที่เกี่ยวข้องกับโรงเรียนนอกระบบโดยเน้นการจัดการเรียนการสอนแบบออนไลน์ และกําหนดเป็นร่างประกาศหลักเกณฑ์ฯ ในการใช้สื่อการสอนในบางวิชาเป็นภาษาต่างประเทศ
●เห็นชอบการปรับปรุงแก้ไขระเบียบฯ กองทุนส่งเสริมโรงเรียนในระบบ ให้เปิดกว้างมากขึ้น
ที่ประชุมเห็นชอบการปรับปรุงแก้ไขระเบียบและประกาศการดําเนินงานของกองทุนส่งเสริมโรงเรียนในระบบ ซึ่งเป็นกองทุนหมุนเวียนที่มีวงเงินกว่า 700 ล้านบาท โดย รมว.ศึกษาธิการ ได้ให้ข้อสังเกตว่า ที่ผ่านมามีเฉพาะโรงเรียนที่ได้รับการอุดหนุนที่สามารถกู้เงินจากกองทุนได้จึงต้องการให้กองทุนนี้เปิดกว้างสําหรับโรงเรียนที่ไม่ได้รับการอุดหนุนด้วยโดยมอบให้สํานักงานคณะกรรมการส่งเสริมการศึกษาเอกชน (สช.) และผู้ที่ดูแลกองทุนฯ ศึกษากฎหมาย ระเบียบ หลักเกณฑ์ และเงื่อนไขต่าง ๆ
● เห็นชอบในหลักการแนวทางการสนับสนุนอาหารกลางวันและนมโรงเรียนให้เด็กนักเรียนในโรงเรียนเอกชน100%
ที่ประชุมเห็นชอบแนวทางการสนับสนุนอาหารกลางวันและนมโรงเรียนให้เด็กนักเรียนในโรงเรียนเอกชน เช่นเดียวกับเด็กนักเรียนในโรงเรียนของรัฐ เพราะในปัจจุบันมีเด็กนักเรียนในโรงเรียนสามัญของเอกชนที่ได้รับเงินอุดหนุนจากภาครัฐร้อยละ 70 จํานวน 3,034 แห่ง ที่ได้รับการอุดหนุนนมโรงเรียนทุกคน แต่มีเพียงนักเรียนที่มีภาวะทุพโภชนาการหรือเด็กที่มีความยากจนที่ได้รับการอุดหนุนอาหารกลางวันที่ประชุมจึงได้หารือถึงความเป็นไปได้ในการสนับสนุนให้เด็กทุกคนได้รับการอุดหนุนอาหารกลางวันด้วยโดยเน้นย้ําว่าการดําเนินการต่าง ๆ ต้องปฏิบัติตามกฎหมายและนโยบาย และต้องไม่แบ่งแยกว่าเป็นโรงเรียนรัฐหรือเอกชน ให้คํานึงถึงการดูแลเด็กเป็นเรื่องสําคัญ โดยให้เร่งนําเรื่องนี้ไปหารือกับองค์กรปกครองส่วนท้องถิ่น (อปท.) ต่อไป
● หารือแนวทางการฝึกอบรมครูเอกชน
ที่ประชุมได้หารือแนวทางการฝึกอบรมครู ซึ่งขณะนี้ข้าราชการครูสังกัดสํานักงานคณะกรรมการการศึกษาขั้นพื้นฐาน (สพฐ.) ได้รับคูปองในการฝึกอบรมและพัฒนาตนเองคนละ 10,000 บาทต่อปี จึงต้องการให้ สช. รับข้อคิดเห็นนี้ไปพิจารณาเพื่อให้ครูโรงเรียนเอกชนได้รับการสนับสนุนในเรื่องดังกล่าวเช่นเดียวกันด้วย
●หารือผลกระทบการแยกอาชีวะเอกชน
ที่ประชุมได้หารือถึงผลกระทบในด้านต่าง ๆ หลังจากที่สถานศึกษาอาชีวศึกษาเอกชนได้แยกตัวออกจาก สช. ไปสังกัดสํานักงานคณะกรรมการการอาชีวศึกษา (สอศ.)ว่าได้รับผลกระทบอะไรบ้าง เพื่อหาแนวทางแก้ไขโดย รมว.ศึกษาธิการ จะได้หารือกับผู้บริหารสถานศึกษาอาชีวศึกษาเอกชนในโอกาสต่อไป
อรพรรณ ฤทธิ์มั่น, บัลลังก์ โรหิตเสถียร: สรุป/รายงาน
อิทธิพล รุ่งก่อน:ถ่ายภาพ